1.Sissejuhatus

Direktiiv (EL) 2016/2284 teatavate õhusaasteainete riiklike heitkoguste vähendamise kohta on peamine õigusakt, mille abil soovitakse saavutada puhta õhu programmis 2030. aastaks seatud eesmärgid. Selle direktiiviga on kehtestatud igale ELi liikmesriigile ajavahemikuks 2020–2029 riiklikud heitkoguste vähendamise kohustused ja alates aastast 2030 veelgi ambitsioonikamad kohustused seoses inimeste tervisele ja keskkonnale olulist negatiivset mõju avaldava viie õhusaasteainega: vääveldioksiid (SO2), lämmastikoksiidid (NOx), muud lenduvad orgaanilised ühendid kui metaan, ammoniaak (NH3) ja tahked peenosakesed (PM2,5).

Peale selle on kõnealuse direktiiviga kehtestatud seire- ja aruandlusnõuded nii eespool nimetatud kui ka muude saasteainete riiklike heitkoguste puhul, mida tuleb seirata ja millest tuleb aru anda ka lähtuvalt ÜRO Euroopa Majanduskomisjoni (UNECE) piiriülese õhusaaste kauglevi konventsiooni vastavatest protokollidest. ELi liikmesriigid on nimetatud konventsiooni osalised. Nendest heitkogustest tuleb aru anda piiriülese õhusaaste kauglevi konventsioonis sätestatud metoodika kohaselt.

Direktiiviga (EL) 2016/2284 kohustatakse liikmesriike võtma vastu riikliku õhusaaste kontrolli programmi, mis võimaldab neil keskse juhtimisvahendina leppida kokku konkreetsed poliitikasuunad ja meetmed ning neid kooskõlastada, et tagada riiklike heitkoguste vähendamise kohustuste täitmine.

Liikmesriigid on vastavalt direktiivile (EL) 2016/2284 kohustatud seirama õhusaaste negatiivset mõju ökosüsteemidele.

Direktiiviga (EL) 2016/2284 on komisjonile antud õigus võtta vastu delegeeritud õigusakte direktiivi muutmiseks, et kohandada selle I, III, IV ja V lisa vastavalt teaduse ja tehnika arengule ning piiriülese õhusaaste kauglevi konventsiooni muudatustele.

Direktiivi artikli 6 lõikes 8 on sätestatud, et komisjonil on õigus kohandada III lisa 2. osa lähtuvalt piiriülese õhusaaste kauglevi konventsiooni raames tehtavatest, sealhulgas tehnika arengust tulenevatest muudatustest. III lisas on esitatud heitkoguste vähendamise meetmed, mida tuleks kaaluda riikliku õhusaaste kontrolli programmis rakendamiseks, sealhulgas viited UNECE 2014. aasta hea põllumajandustava raamjuhendile ammoniaagi heitkoguste vähendamiseks ja UNECE juhenddokumendile lämmastikubilansi kohta.

Direktiivi artikli 8 lõikes 7 on sätestatud, et komisjonil on õigus kohandada I ja IV lisa lähtuvalt piiriülese õhusaaste kauglevi konventsiooni raames tehtavatest, sealhulgas teaduse ja tehnika arengust tulenevatest muudatustest. I lisas on kirjeldatud saasteaineid, mille heitkoguste seiret liikmesriigid peavad tegema, ning nendega seotud aruandlusnõudeid, mis on enamjaolt kooskõlas piiriülese õhusaaste kauglevi konventsioonist tulenevate nõuetega. IV lisas on esitatud riiklike heiteinventuuride ja -prognooside, informatiivsete inventuuriaruannete ja kohandatud riiklike heiteinventuuride koostamise meetodid.

Direktiivi artikli 9 lõikes 3 on sätestatud, et komisjonil on õigus kohandada õhusaastest tuleneva ökosüsteemidele avalduva mõju seireks kasutatavaid valikulisi näitajaid käsitlevat V lisa lähtuvalt teaduse ja tehnika arengust ning piiriülese õhusaaste kauglevi konventsiooni raames tehtavatest muudatustest.

2.Õiguslik alus

Vastavalt direktiivi (EL) 2016/2284 artikli 16 lõikele 2 peab komisjon andma aru artikli 6 lõike 8, artikli 8 lõike 7 ja artikli 9 lõike 3 kohase delegeeritud õigusaktide vastuvõtmise õiguse rakendamise kohta.